SKRIFTLIG FORESPØRGSEL E-4127/00

af Cristiana Muscardini (UEN) til Kommissionen

(11. januar 2001)

Om: Genoprettelse af konkurrenceevnen i bjergområder

I forbindelse med vurderinger af, om en foranstaltning er i overensstemmelse med fællesmarkedet som fastsat i traktatens artikel 87, hedder det

som bekendt i artikel 88, stk. 3, at Kommissionen skal underrettes så betids om enhver påtænkt indførelse eller ændring af støtteforanstaltninger, at den kan fremsætte sine bemærkninger hertil. Ifølge artikel 87, stk. 3, litra c), kan støtte til fremme af visse erhvervsgrene eller økonomiske regioner, når den ikke ændrer samfundsvilkårene på en måde, der strider mod den fælles interesse betragtes som forenelige med fællesmarkedet. Hvis støtten i nogle bjergområder sættes i vejret for at styrke hotelsektoren eller modernisere tovbaner og antager procentsatser, der er langt højere (op til 70-80 %) end forudset i Amsterdam-traktaten, virker det indlysende, at vilkårene for at drive forretning (med udbydelse af turismeydelser) forrykkes i forhold til i andre bjergområder, hvor støtten til de store virksomheder udgør 7,5 % og til små og mellemstore 15 %. Ændringen i betingelserne forringer i voldsom grad konkurrenceevnen i de områder, der overholder statsstøttereglerne, set i forhold til områder, hvor dette ikke er tilfældet.

Har Kommissionen kendskab til situationer af denne art, og hvad er dens holdning hertil? Mener Kommissionen ikke, at områder, der overholder traktatens støttebestemmelser, har mistet konkurrenceevne og er blevet svækket i forhold til områder, som har modtaget støtte i uforholdsmæssigt stort og ulovligt omfang? Hvilke foranstaltninger foreslår Kommissionen i dette tilfælde for at genoprette konkurrencesituationen, og hvilke initiativer vil den træffe for at give de skadelidte områder mulighed for at generhverve den tabte konkurrenceevne?

Svar afgivet på Kommissionens vegne af Mario Monti

(6. marts 2001)

Kommissionen behandler for tiden flere klager over statsstøtte til tovbanevirksomheder. F.eks. gav en klage over statsstøtte fra provinsen Bolzano den 4. august 2000 anledning til iværksættelse af proceduren efter EF-traktatens artikel 88, stk. 2 (tidligere artikel 93)(1).

Kommissionen har ikke kendskab til, om andre støtteforanstaltninger end de nævnte til fordel for hotelstrukturer eller tovbaneinfrastrukturer ikke overholder fællesskabsreglerne for statsstøtte.

Den vil imidlertid bede det ærede medlem fremsende alle oplysninger, hvorved den ufortøvet kan gribe ind over for den eller de pågældende medlemsstater på grundlag af kapitel III (procedure vedrørende ulovlig støtte) i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93(2).

Fællesskabsreglerne for statsstøtte omhandler ganske bestemte overgrænser for støtte: overgrænserne for støtte med regionalt sigte er forskellige alt efter, om regionerne henhører under artikel 87 (tidligere artikel 92), stk. 3, litra a) eller c), og alt efter, om regionerne er normale, beliggende i den yderste periferi eller tyndtbefolkede (jf. retningslinjerne for statsstøtte med regionalt sigte); overgrænserne for støtte til små og mellemstore virksomheder er på henholdsvis 15 % og 7,5 %. Overholdelsen af disse regler sikrer, at der forbliver konkurrence mellem virksomheder fra forskellige regioner eller områder.

Konstaterer Kommissionen, at statsstøtten er uforenelig med EF-traktaten eller ulovlig, eller at den ikke overholder de fastsatte overgrænser, kan den med henblik på at genoprette konkurrencevilkårene, beslutte, at en medlemsstat skal træffe alle de foranstaltninger, der er nødvendige for at tilbagesøge støtten hos modtageren.

(1) EFT C 27 af 27.1.2001.

(2) EFT L 83 af 27.3.1999.